Prezident tashrifidan bir yil o`tib: Yangi Andijonda qurilish ishlari qay ahvolda? (foto)

Prezident Shavkat Mirziyoev o`tgan 2021 yilning 17-18 iyun kunlari Andijon viloyatiga qilgan tashrifi davomida "Yangi Andijon" shahrining qurilishiga tamal toshi qo`ygandi. Oradan bir yil o`tdi. Shaharda qurilish ishlari qaysi bosqichda? Turizm va madaniy meros vazirligi tomonidan Andijon viloyatiga qilingan info-turimizning yana bir manzili qurilayotgan Yangi Andijon shahri bo`ldi.
450 ming aholisiga ega bo`ladigan Yangi Andijon shahri yaqin o`tmish va kelajakning misli ko`rilmagan loyihasi bo`ladi (tasavvur qilish uchun bu miqdor uchta Chirchiq shahrining aholisiga teng).
Loyihaning ahamiyatliligi shundaki, aholisi juda zich bo`lgan Andijon viloyatida erning o`zi muammo. Yangi Andijon esa Andijon tumanidagi qirliklar ustida bunyod etilmoqda. Yangi Andijon 4 000 gektardan ortiq erda, 20 yil davomida quriladi. Bir yil ichida esa shahar tepaliklarining 53 gektar maydonida 5, 7, 9 qavatli yangi ko`p qavatli uylar va ijtimoiy ob`ektlar qurilganligining guvohi bo`ldik.
Yangi 9 qavatli uylardan birining devorida hatto mural chizilishi ham boshlangan.
Eslatib o`tamiz, prezident Shavkat Mirziyoev shu yilning 18 fevral kuni Toshkent shahridagi bunyodkorlik ishlari bilan tanishish chog`ida ko`p qavatli uylarga devoriy murallar chizish kerakligi bo`yicha ko`rsatma bergan edi.
Bundan tashqari, bunyod bo`layotgan yangi shahar tepaliklarida "Yashil makon" doirasida ham daraxtlar ekilgani va ular tomchilatib sug`orish tizimi orqali sug`orilayotganini ko`rish mumkin.
Safarimiz davom etadi.
Andijondan Sardorbek Rahmonqulov